મધ્યપ્રદેશમાં સર્જાયેલ હવાનાં દબાણને પગલે દક્ષિણ ગુજરાતમાં ભારે વરસાદ પડી શકે તેવી હવામાન વિભાગ દ્વારા આગાહી કરવામાં આવી છે . જેના પગલે વલસાડ જિલ્લાની જીવાદોરી સમાન મધુબન ડેમના ઉપરવાસમા પણ ભારે વરસાદ વરસી રહ્યો છે. જેથી દમણગંગા નદીનાં કિનારે આવેલા 13 ગામોના લોકોને સાવચેત કરવા માટે સુચના આપવામાં આવી છે. તો ડાંગમાં અવિરત પણ મેઘ મહેર થઈ છે. અત્યાર સુધી માં સીઝન નો 20 ટકા વરસાદ તો પડી ચુકયો છે, ત્યારે જિલ્લાની તમામ નદીઓ બંન્ને કાંઠે વહી રહી છે. સાપુતારામાં આવેલ સર્પગંગા તળાવ માત્ર ચોવીસ કલાકના વરસાદથી 80 ટકા ભરાઈ જતાં સાપુતારામાં વાર્ષિક પાણીના જથ્થાનો સંગ્રહ થઈ ગયો છે. તો સરહદી જીલ્લા બનાસકાંઠામાં પણ વરસાદ વરસી રહ્યો છે. છેલ્લા 24 કલાકમાં બે ઇંચથી વધુ વરસાદ ખાબકયો છે. જેને લઇ નીચાણવાળા વિસ્તારોમાં પાણી ભરાયા છે. તો અનેક દુકાનોમાં પાણી ભરાતા વેપારીઓને ભારે નુકસાન થયુ હતું.